**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2011 M. SPALIO 27 D. SPRENDIMO NR. T2-331 „DĖL PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE VIETINĖS RINKLIAVOS NUOSTATŲ IR PREKYBOS IR PASLAUGŲ TEIKIMO KLAIPĖDOS MIESTO VIEŠOSIOSE VIETOSE TVARKOS APRAŠO PATVIRTINIMO“ PAKEITIMO“**

**1. Sprendimo projekto esmė, tikslai ir uždaviniai.**

 Sprendimo projektu siūlome pakeisti Prekybos ir paslaugų teikimo Klaipėdos miesto viešosiose vietose vietinės rinkliavos nuostatų (toliau – Nuostatai) 4 punktą, kuriame nustatyti vietinės rinkliavos dydžiai už prekybos ir paslaugų teikimo leidimų išdavimą visų Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje.

 **2. Projekto rengimo priežastys ir kuo remiantis parengtas sprendimo projektas.**

 Savivaldybės administracija 2016-03-09 gavo VšĮ „Klaipėdos šventės“ prašymą dėl vietinės rinkliavos dydžių už leidimų prekybai ir paslaugų teikimui išdavimą Jūros šventės metu renginių teritorijoje indeksavimo.

Vadovaujantis Nuostatų 13 punktu visų Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje surinktos vietinės rinkliavos už leidimų prekiauti ar teikti paslaugas išdavimą lėšos naudojamos renginių bei švenčių rengimo ir aptarnavimo, rinkliavos rinkimo ir leidimų išdavimo organizavimo, prekybos ir paslaugų bei reklamos vietų ir paklausumo zonų išdėstymo schemų rengimo, vietų paskirstymo bei kontrolės išlaidoms padengti.

VšĮ „Klaipėdos šventės“ prašyme nurodė, kad Jūros šventės, kuri yra reprezentacinis Klaipėdos miesto renginys, organizavimui būtinų paslaugų pirkimų kainos ir atlikėjų honorarai kasmet brangsta, o vietinės rinkliavos dydžiai visų Jūros šventės ir miesto jubiliejinių bei istorinių sukakčių paminėjimo švenčių metu renginių teritorijoje buvo nustatyti 2011 metais ir, nepaisant pokyčių rinkoje bei augančio darbo užmokesčio, nekito. Jūros šventės programos įgyvendinimo biudžete šių lėšų poreikis sudaro kiek daugiau nei trečdalį visos renginio sąmatos. VšĮ „Klaipėdos šventės“ prašo padidinti 5,0 Eur vietinės rinkliavos už leidimų prekybai ir 0,5 Eur už leidimų teikti paslaugas išdavimą dydžius. Tai leistų padidinti Jūros šventės programos įgyvendinimo finansavimo dalį ir renginio organizatoriui sudarytų galimybę išlaikyti aukštą renginio meninį lygį ir kokybę, pasiūlyti įvairesnių atlikėjų koncertų bei modernių meninių sprendimų.

Sprendimo projektas parengtas vadovaujantis Lietuvos Respublikos vietos savivaldos ir Lietuvos Respublikos rinkliavų įstatymų nuostatomis.

 **3. Kokių rezultatų laukiama.**

Padidinus vietinės rinkliavos už leidimų prekiauti ar teikti paslaugas išdavimą Jūros šventės ir kitų švenčių metu renginių teritorijoje dydžius, atsiras galimybė padidinti Jūros šventės programos įgyvendinimo finansavimo dalį, kas leis išlaikyti aukštą renginio meninį lygį bei pasiūlyti įvairesnių meninių sprendimų.

  **4. Sprendimo projekto rengimo metu gauti specialistų vertinimai.**

 Sprendimo projektas derintas su Mokesčių, Teisės skyrių specialistais, neigiamų vertinimų negauta.

 **5**. **Išlaidų sąmatos, skaičiavimai, reikalingi pagrindimai ir paaiškinimai.**

Nėra.

 **6. Lėšų poreikis sprendimo įgyvendinimui.**

 Nėra.

7**. Galimos teigiamos ar neigiamos sprendimo priėmimo pasekmės.**

 Teigiamos pasekmės – geriau išspręstas dalinio Jūros šventės programos įgyvendinimo finansavimo klausimas. Neigiamos pasekmės – padidėję rinkliavos dydžiai prekybininkams ir paslaugų teikėjams Jūros šventės ir miesto jubiliejinių bei istorinių švenčių metu.

 PRIDEDAMA:

 1. Viešosios įstaigos „Klaipėdos šventės“ prašymo kopija, 1 lapas;

 2. Teisės akto projekto antikorupcinio vertinimo pažyma, 5 lapai.

Licencijų, leidimų ir vartotojų teisių apsaugos skyriaus vedėja Jolanta Uptienė